Marvin Wiseth

Marvin Wiseth (født 1951) er en norsk næringslivsmann og politiker (H). Han var medlem av Trondheim bystyre 1976–1998 og Trondheims ordfører 1990–1998. Som ordfører nøt Wiseth stor popularitet, og ble gjenvalgt da Høyre fikk 32,6 % av stemmene i 1991 og 40,3 % i 1995. I hans ordførerperiode måtte Trondheim foreta betydelige nedskjæringer i de kommunale utgiftene, men arrangerte også Ski-VM 1997 og byens 1000-årsjubileum.

I årene 1998–2013 var han konserndirektør for kommunikasjon og samfunnskontakt i SpareBank 1 SMN. Wiseth hadde også ulike lederstillinger i næringslivet i Trondheim før han ble ordfører. Han har også hatt en rekke styreverv i ideelle organisasjoner og offentlige institusjoner. Wiseth har vært styreleder ved Trøndelag Teater, Stiklestad Nasjonale Kultursenter, Opplysningsvesenets fond og Trondheim 2018, organisasjonen som jobbet for å få Vinter-OL 2018 til byen.

Wiseth var Høyres 2. vararepresentant til Stortinget fra Sør-Trøndelag i perioden 2013–2017.

 Familie, yrke og tidlig politisk arbeid 
Han ble født i Trondheim som sønn av Haldis og Arne Wiseth. Moren var hjemmearbeidende husmor, mens faren var selvlært håndverker. Han tilbragte sine første barneår i Haugmarka i Malvik. Familien flyttet noen år senere til Lilleby og Lademoen i Trondheim. Etter at faren gikk personlig konkurs, flyttet familien til Strindheim.

Som 14-åring meldte han seg inn i Unge Høyre. Han ble formann for Lademoen Unge Høyre, som ble Trondheim Unge Høyres største bydelsforening. Fra 1968 til 1972 var Wiseth formann i Trondheim Unge Høyre.

Etter noen få uker ved Ringve gymnas ble han engasjert som valgkampsekretær for Trondheim Høyre og avbrøt skolegangen. Som 20-åring ble han ansatt som assistent ved Forretningsbankens filial på Buran. Han arbeidet for Trondheim Høyre og Prinsen Hotell i Midtbyen før han våren 1972 ble ansatt ved innkjøpsavdelingen ved K. Ellingsen Mekaniske Verksted i Ila. I slutten av 1970-årene ble han overflyttet til Trondhjems Mekaniske Værksted (TMV). Han avanserte til avdelingsleder og informasjonssjef før TMV ble nedlagt høsten 1983. Wiseth ble satt til å styre avviklingen som daglig leder i Aker Eiendom i Trondheim.

 Ordfører i Trondheim 1990–1998 
Han ble første gang valgt inn i Trondheim bystyre i 1975. Fra 1984 til 1988 var han formann i Trondheim Høyre.

Ved valget i 1987 opplevde Høyre en tilbakegang i Trondheim og fikk 24,2 % av stemmene. Per Berge fra Arbeiderpartiet ble valgt til ordfører for to år med støtte fra Venstre og Bylista. Den mest omstridte saken var trikkens skjebne i byen, der Arbeiderpartiet gikk til valg på å beholde den, mens Høyre ville nedlegge den. Forholdet mellom Arbeiderpartiet og Bylista, ledet av Harald Reppesgaard, ble etterhvert dårlig og førte til brudd. 

Høsten 1989 kom Høyre, Fremskrittspartiet, Kristelig Folkeparti, Senterpartiet og Bylista til enighet om et valgteknisk samarbeid, og Wiseth ble valgt til ordfører med 44 mot 41 stemmer for Arbeiderpartiets Per Berge. Wiseth tiltrådte som ordfører 1. januar 1990. Forhold i de kommunale selskapene Trondheim Byfornyelse og Trondheim Trafikkselskap ble de største politiske stridsemnene i perioden. Sammen med høy arbeidsledighet og anstrengt kommuneøkonomi satte de også preg på valgkampen i 1991.

«Jeg gikk til valg i 1991 med å love at alt blir verre i Trondheim om jeg blir ordfører. Det løftet har vi holdt. Et år kuttet flertallet driftsbudsjettet med 10 prosent. Men folk er mer fornuftig enn politikere flest tror. De aksepterte nedskjæringene våre når de bare forsto at det var nødvendig.»

Høyre fikk 32,6 % av stemmene ved valget i 1991. Wiseth fikk ca. 47 000 personstemmer, hvorav 1 700 var oppført på andre valglister, såkalte slengere. Wiseth ble gjenvalgt som ordfører. Som sin fremste våpendrager i bystyret fikk han kommunalråd Børge Brende.

De siste årene av Wiseths ordførerperiode ble preget av store kultur- og idrettsbegivenheter. Sommeren 1992 ble Trondheim og Granåsen skisenter tildelt verdensmesterskapet på ski for 1997. I 1997 feiret Trondheim sitt 1000-årsjubileum og arrangerte den internasjonale seilregattaen The Cutty Sark Tall Ships' Races. Tidligere hadde Nidarosdomen stått i sentrum for signing av kongeparet Harald og Sonja i 1991 og besøk av pave Johannes Paul II.

I 1996 opplyste han at han ville gå av som ordfører i løpet av 1998. Han begrunnet sin avgang med at «både byen og jeg kan ha godt av et skifte,» og viste til Anne Kathrine Slungård som sin kandidat til ordførervervet. Wiseth uttalte til Aftenposten ved sin avgang:

«Da jeg overtok som ordfører i 1990, hadde byen bare Rosenborg. Vi lette etter en identitetsfølelse. Som bypatriot med sans for byens historie fikk jeg en slags lommelyktfunksjon. Jeg kunne belyse nye sider av Trondheim. Akkurat da var jeg rett mann på rett plass.»

 Senere arbeid 

Parallelt med stillingen som konserndirektør for kommunikasjon og samfunnskontakt i SpareBank 1 SMN (tidligere Sparebanken Midt-Norge) var han blant annet styreleder for Trøndelag Teater, Stiklestad Nasjonale Kultursenter, Opplysningsvesenets fond og Forum for næringsliv og kultur. Han var også styreleder i Trondheim 2018 som arbeidet for å få Vinter-OL 2018 til Trondheim. Han har også vært styreleder i Nærøysund Vekst og omstillingsutvalget i Steinkjer.

Wiseth har vært flittig brukt som foredragsholder og konferansier. I 2007 var han ambassadør for TV-aksjonen til inntekt for UNICEF. Han har også engasjert seg for barnehjemmet Streetlight på Filippinene som ambassadør for organisasjonen Gatelys. Wiseth har skrevet bøker om Trondheim, Trøndelag og London. Han har også skrevet de humoristiske bøkene Naturlig fet – med kosthold i ubalanse og Trønderen – en gave til menneskeheten sammen med Bjarne Håkon Hanssen.

I perioden 2013–2017 var han Høyres 2. vararepresentant til Stortinget fra Sør-Trøndelag, etter å ha blitt nominert på 4. plass på Høyres liste. Han møtte i til sammen åtte dager på Stortinget.

 Heder 
I 1998 ble Wiseth tildelt Trondheim kommunes ærespris for å ha "sådd patriotisme og gitt byen et uforglemmelig 1000-årsjubileum".

I 2001 ble Wiseth tildelt Kongens fortjenstmedalje i gull.

 Referanser 

 Litteratur 








 Eksterne lenker 




Kategori:Ordførere i Trondheim
Kategori:Høyre-ordførere i Sør-Trøndelag
Kategori:Vararepresentanter til Stortinget
Kategori:Norske kommunikasjonsfolk
Kategori:Norske bedriftsledere
Kategori:Personer fra Trondheim kommune